KIRJALLINEN KYSYMYS E-0589/01 esittäjä(t): Alexandros Baltas (PSE) neuvostolle. Brasilian määräämät säilykepersikoiden tullit.



Virallinen lehti nro 340 E , 04/12/2001 s. 0049 - 0050



KIRJALLINEN KYSYMYS E-0589/01 esittäjä(t): Alexandros Baltas (PSE) neuvostolle (2. maaliskuuta 2001) Aihe: Brasilian määräämät säilykepersikoiden tullit Brasilian viranomaiset perivät säilykepersikoista 55 prosentin tullia. Tämä tulli peritään yksinomaan Kreikasta Brasiliaan vietävistä säilykepersikoista. Brasilian viranomaiset alkoivat periä tätä tullia noin viisi vuotta sitten, mutta sitä oli tarkoitus alentaa vuosittain siten, että se olisi - 23 prosenttia joulukuussa 2000 - 17 prosenttia 1. tammikuuta 2001. Saamieni tietojen mukaan Brasilian viranomaiset ottivat 55 prosentin tullin uudelleen käyttöön lokakuussa 2000. Samalla he käynnistivät polkumyyntiä koskevan tutkimuksen määräämättä kuitenkaan alustavia tulleja. Viranomaisten mukaan 55 prosentin tullin oli tarkoitus olla tilapäinen, ja se oli määrä lakkauttaa 31. joulukuuta 2000, jolloin piti palata alkuperäiseen järjestelmään, jonka mukaan voimassa oleva tulli laskee 17 prosenttiin 1. tammikuuta 2001. Tällöin viranomaiset kuitenkin jatkoivat 55 prosentin tullin voimassaoloaikaa 30. kesäkuuta 2001 saakka, jotta tullin määrästä voidaan keskustella eteläisillä yhteismarkkinoilla (Mercosur). Brasilian käytännön vuoksi säilykepersikoiden tuottajat ja viejät ovat menettäneet lomakauden myynnin ja kärsineet suuria tappioita. Yleisesti ottaen kolmansien maiden säilykepersikoiden tuotannosta aiheutuu EU:n tuotannolle yhä suurempia paineita, minkä vuoksi eurooppalainen teollisuuden merkittävää haaraa uhkaa katastrofi. Seurauksena voi olla haitallisten vaikutusten vyöry, joka kohdistuu yhteiskuntaan (työttömyyden kasvu), maatalousväestöön ja laajemmalti yhteiseen maatalouspolitiikkaan, ympäristöön jne. Edellä mainitut seikat huomioon ottaen pyydän neuvostolta vastauksia seuraaviin kysymyksiin: - Mihin toimiin neuvosto on ryhtynyt tätä teollisuudenalaa suojellakseen, ja mitä tuloksia toimista on saatu? - Mitä neuvosto aikoo tehdä seuraavaksi? - Missä määrin Brasilian noudattama käytäntö otetaan huomioon ja vaikuttaako se neuvoston harjoittamaan politiikkaan eteläisiä yhteismarkkinoita (Mercosur) koskevissa keskusteluissa ja neuvotteluissa, joihin Brasilia osallistuu? Vastaus (10. heinäkuuta 2001) Neuvosto on tietoinen yhteisön säilykepersikkateollisuuden ongelmista joidenkin Etelä-Amerikan maiden kuten Brasilian suhteen. Brasilian osalta on todettava, että arvoisan parlamentin jäsenen mainitsema 55 prosentin tulli on tullitason ja siten Brasilian Maailman kauppajärjestön velvoitteiden mukainen. Näin ollen mahdolliset tämän tullitason alentamiseen tähtäävät toimenpiteet on esitettävä muilla foorumeilla kuin WTO:ssa, esimerkiksi meneillään olevissa EU:n ja Mercosurin kahdenvälisissä neuvotteluissa, jotka myös mainitsette kysymyksessänne. Tältä osin neuvosto korostaa sisällyttäneensä komissiolle antamiinsa neuvotteluvaltuuksiin nimenomaisen vaatimuksen kaupan vapauttamisesta ja tullien ja maksujen poistamisesta lähestulkoon kaikessa kaupassa. Mitä tulee 25. lokakuuta 2000 aloitettuun Brasiliaa koskevaan polkumyyntitutkimukseen neuvosto tarkastelee aikanaan huolellisesti siitä saadut lopulliset tulokset ja tarvittaessa reagoi voimakkaasti mahdollisiin Brasilian WTO-velvoitteidensa vastaisesti toteuttamiin toimenpiteisiin.